Mbalula nooi Malema terug na die ANCJulius Malema tydens Winnie Madikizela-Mandela se begrafnis (14 April 2018) Foto: GCIS Fikile Mbalula, voormalige polisieminister en nou die ANC se hoof van verkiesings, het Saterdag die wegbreekparty, die EFF, genooi om “huis toe te kom” na die ANC toe. Mbalula het tydens Winnie Madikizela-Mandela se roudiens Saterdag by die Orlando-stadion in Soweto gesê dit was haar wens dat EFF-leier Julius Malema weer by die ANC moet aansluit. “Dit was mama Winnie se wens dat Malema en die EFF sou terugkeer na die ANC. Ons sal hulle aanhou bly smeek om terug te kom na mama toe.” Mbalula het gesê hy en ander jong mense het die onderdrukking van apartheid gevoel toe hulle as tieners in hegtenis geneem is. “Dit was mama Mandela en ander wat op die voorpunt was om dit te ontbloot. Haar liefde vir die jongmense van hierdie land moet ons aanspoor om harder te werk vir werkskepping en onderwys.” Gwede Mantashe, nasionale voorsitter van die ANC, het aanstoot geneem oor Malema se kritiek op die ANC se “versuim” om Madikizela-Mandela behoorlik te eer en te vier. “Ons is hier om haar lewe te vier en te rou, nie om wonde oop te krap nie. As ons dit gaan doen, krap ons wonde oop op die dag wat ons mama Winnie groet. Daar kan nie iets erger wees as om begrafnisse te gebruik om te baklei nie. Begrafnisse is daar om diegene wat gesterf het, te vier,” het Mantashe gesê. Mantashe het gesê die ANC sal haar nalatenskap eer waar hy versuim het om dit te doen, veral wat betref ŉ museum by die huis in Brandfort in die Vrystaat vanwaar sy tydens apartheid verban is.